b'\n_START_ARTICLE_\nPohjatutkimus\n_START_PARAGRAPH_\nPohjatutkimus on maaper\xc3\xa4tutkimustoimintaa, jossa tutkitaan rakennustoimintaan ja tarkemmin pohjarakentamiseen liittyv\xc3\xa4\xc3\xa4 maaper\xc3\xa4n rakennetta. Pohjatutkimuksen tavoitteena on saada selville muun muassa maaper\xc3\xa4n rakenne, kantavuus ja pohjaveden taso._NEWLINE_Pohjatutkimusten kokonaisuuteen sis\xc3\xa4ltyy rakennusalueen kartoitus, vaaitus ja varsinaiset pohjatutkimukset. Edell\xc3\xa4 mainitut ty\xc3\xb6vaiheet liittyv\xc3\xa4t hieman toisiinsa, ja luontevinta on, ett\xc3\xa4 ne tekee kerralla sama yritys tai taho.\n_START_SECTION_\nTutkimuksen tavoitteet\n_START_PARAGRAPH_\nPohjatutkimuksen ensimm\xc3\xa4isen\xc3\xa4 tavoiteena on l\xc3\xb6yt\xc3\xa4\xc3\xa4 ja tutkia perustusolosuhteiltaan paras paikka rakentamiselle. Kaupunki tai kunta tekee kaavoitetuilla alueilla usein pohjatutkimuksia m\xc3\xa4\xc3\xa4ritt\xc3\xa4ess\xc3\xa4\xc3\xa4n rakennuspaikkoja ja sijoittaa huonoimmille pohjaolosuhteille esimerkiksi puistoja tai muita kohteita, joilla ei ole suuria vaatimuksia kantavuuden suhteen. Pohjatutkimuksen toinen tavoite on mahdollistaa sopivan perustamistavan valinta.\n_START_SECTION_\nKartoitus\n_START_PARAGRAPH_\nKartoituksella tarkoitetaan rakennusalueen topografian selvitt\xc3\xa4mist\xc3\xa4 esimerkiksi takymetrimittauksin. Rakennusalueen kartoituksessa esitet\xc3\xa4\xc3\xa4n yleens\xc3\xa4 tontin rajat ja rajapyykit numeroineen. Kartoituksessa on tarkoitus tuoda esille tontilla sijaitsevat olemassa olevat rakenteet, suuret lohkareet, ojat, rantaviiva, vesist\xc3\xb6raja, merkitt\xc3\xa4v\xc3\xa4t puut ja maalajien vaihtelut esimerkiksi kalliosta maaksi. T\xc3\xa4rke\xc3\xa4t\xc3\xa4 on my\xc3\xb6s kartoittaa mahdolliset kunnallistekniset j\xc3\xa4rjestelm\xc3\xa4t. Olemassa olevien kaapeleiden sijainti tulee varmistaa kaapelin\xc3\xa4yt\xc3\xb6ll\xc3\xa4.\n_START_SECTION_\nVaaitus\n_START_PARAGRAPH_\nRakennusalueen maanpinta vaaitaan riitt\xc3\xa4v\xc3\xa4n tihe\xc3\xa4sti. Usein pyrit\xc3\xa4\xc3\xa4n luomaan luotettavat korkeusk\xc3\xa4yr\xc3\xa4t 0,5 metrin v\xc3\xa4lein. Vaaituksen avulla suunnittelija m\xc3\xa4\xc3\xa4rittelee tulevalle rakennukselle korkeusaseman. T\xc3\xa4rke\xc3\xa4t\xc3\xa4 on vaaita my\xc3\xb6s ymp\xc3\xa4rill\xc3\xa4 olevien katujen keskiviiva ja laidat, ymp\xc3\xa4rill\xc3\xa4 olevien rakenteiden sokkelikorkeudet, viem\xc3\xa4rikaivojen kannet ja kaivojen vesijuoksut.\n_START_SECTION_\nVarsinaiset pohjatutkimukset\n_START_PARAGRAPH_\nPohjatutkimuksien tavoitteena on aina selvitt\xc3\xa4\xc3\xa4 rakennuspaikalla vallitsevat maaper\xc3\xa4olosuhteet niin, ett\xc3\xa4 aiotun rakennuksen tai muun rakenteen perustaminen ja tarvittavat pohjarakennusty\xc3\xb6t voidaan suunnitella luotettavasti ja toteuttaa turvallisesti. T\xc3\xa4m\xc3\xa4 edellytt\xc3\xa4\xc3\xa4 paikalla olevien maakerrosten ja niiden laadun selvitt\xc3\xa4mist\xc3\xa4, tiiviin pohjakerroksen tai kallionpinnan tutkimista ja pohjavesipinnan selvitt\xc3\xa4mist\xc3\xa4._NEWLINE_Hankittavilla tiedoilla on pystytt\xc3\xa4v\xc3\xa4 laskemaan kantavuus-, painuma- ja maanpainelaskuja. Ne edellytt\xc3\xa4v\xc3\xa4t puolestaan tietoja, joista ne voidaan p\xc3\xa4\xc3\xa4tell\xc3\xa4 tilavuuspainoja, kitkakulmia, leikkauslujuuksia, painumaparametrej\xc3\xa4 jne. Pohjamaan routivuus on my\xc3\xb6s pystytt\xc3\xa4v\xc3\xa4 p\xc3\xa4\xc3\xa4ttelem\xc3\xa4\xc3\xa4n. Maaper\xc3\xa4n vedenl\xc3\xa4p\xc3\xa4isevyydest\xc3\xa4 on saatava k\xc3\xa4sitys. Siirrytt\xc3\xa4ess\xc3\xa4 paaluperustuksiin on pystytt\xc3\xa4v\xc3\xa4 arvioimaan paalujen upotussyvyyksi\xc3\xa4, nurjahdusvaaraa, paalun alap\xc3\xa4\xc3\xa4n liukumavaaraa ja onko esimerkiksi kivi\xc3\xa4 est\xc3\xa4m\xc3\xa4ss\xc3\xa4 paalujen upotusta. Oleellista on my\xc3\xb6s selvitt\xc3\xa4\xc3\xa4 pit\xc3\xa4\xc3\xa4k\xc3\xb6 ko. paikalla varautua radonin torjuntaan tai onko syyt\xc3\xa4 ep\xc3\xa4ill\xc3\xa4 maaper\xc3\xa4n sis\xc3\xa4lt\xc3\xa4v\xc3\xa4n pilaantuneita maita.'